Miljoene ná babas omgeruil isSophie Serrano en haar dogter, Manon ŉ Kliniek in die Franse Riviera moet €1.8 miljoen (sowat R23 miljoen) aan twee gesinne uitbetaal nadat twee babas 20 jaar gelede in die hospitaal omgeruil is. Die gesinne het die kliniek aanvanklik gedagvaar vir €12 miljoen, maar die hof het beslis dat die kliniek €400 000 aan elk van die twee kinders, €300 000 aan elk van die betrokke ouers en €60 000 aan elk van die betrokke broers en susters moet betaal, berig The Local.fr. Die hof het die saak teen die dokters en verloskundiges van die hand gewys. Manon Serrano is op 4 Julie 1994 in die kliniek gebore, maar het geelsug gehad en moes in ŉ broeikas lê. Sy is langs ŉ dogtertjie, Mélanie, geplaas wat dieselfde toestand onder lede gehad het. ŉ Verpleegster het later die verkeerde babas aan die ouers oorhandig, volgens ŉ ondersoek wat later gedoen is. Die ma’s het besef iets is verkeerd en mev. Serrano het aan die personeel gesê haar dogter is nou meer blas as vroeër. Die hospitaalpersoneel het dit toegeskryf aan die ligte in die broeikas. Manon se pa het uiteindelik, toe sy 10 jaar oud was, ŉ vaderskaptoets laat doen en bewys dat hy nie haar pa is nie. Die skok was nog groter toe haar ma ook die moederskaptoets gedop het. Die gesin het bepaal dat hul eie dogter eintlik by ŉ ander gesin, sowat 30 km daarvandaan grootgeword het. Die twee gesinne het mekaar ontmoet, maar het besluit om nie die dogters met hul biologiese ouer te herenig nie. Hulle het mekaar ook nie baie gesien ná die eerste ontmoeting nie. Die gesinne het die kliniek gedagvaar, maar die saak is aanvanklik van die hand gewys. Die gesinne het verlede jaar in Desember weer ŉ siviele klag ingedien en dit is in die hof aangehoor. Bron: TheLocal.fr en The Guardian